Miguela Xuereb .td_uid_2_60840c6fdf135_rand.td-a-rec-img{text-align:left}.td_uid_2_60840c6fdf135_rand.td-a-rec-img img{margin:0 auto 0 0} Ilbieraħ qrajt l-artiklu tas-Sur Desmond Zammit Marmarà li attakka lil kull min irid li jitnaddaf il-ħmieġ li ħakem lill-Gvern Laburista Malti. Desmond Zammit Marmarà jrid li nieqaf nitkellem dwar il-korruzzjoni, il-ħasil tal-flus, u l-ħmieġ kbir li għereq fih il-Gvern Laburista. U mhux talli hekk, talli jrid li n-nies jemmnu li l-ħsara ssir mhux minn min hu maħmuġ, imma minn min jitkellem u jinsisti li l-ħmieġ irid jitnaddaf sew, u mhux kemm kemm jintmesaħ, iżda jibqa' hemm. Ħa nagħmilha ċara lil kull esponent tal-Partit Laburista li jrid jiddefendi l-ħmieġ tal-Gvern, jien qatt u qatt m'jien se nieqaf niddefendi lil pajjiżi. U meta ngħid pajjiżi, le mhux qed nirreferi għall-Gvern u l-ħmieġ tiegħu. Meta ngħid pajjiżi, jien infisser il-familji u n-negozji Maltin u Għawdxin. Malta mhix il-Gvern. Allaħares. Għax kieku qed ngħidu li l-Maltin kollha maħmuġin. U jien naf li dan mhux minnu. Il-korrotti jagħmlu ħsara lil Malta, mhux min jikxifhom Allura ħa nagħmilha ċara lil kulħadd: Le, mhux jien inħammeġ isem Malta, imma min l-anqas laħaq daħal l-uffiċċju wara li rebaħ l-elezzjoni ġenerali għax kien diġà fetaħ il-kumpaniji sigrieti fil-Panama. Le, mhux jien inħammeġ isem Malta, imma min daħħal skema korrotta li tbigħ iċ-ċittadinanza Maltija lil min m'għandu ebda rabta ma' Malta, u bilkemm qatta' sigħat f'pajjiżna. Le, mhux jien inħammeġ isem Malta, imma min mill-istess skema tal-passaporti, għamel il-flus b'korruzzjoni u ħbiehom f'kumpaniji sigrieti. Le, mhux jien inħammeġ isem Malta, imma min iltaqa' f'Kastilja biex pjana l-qtil ta' ġurnalista Maltija, waħda minna. Le, mhux jien inħammeġ isem Malta, imma min jagħti kuntratti oxxeni lil individwi bla esperjenza u kwalifiki, imma huma tal-klikka. Le, mhux jien inħammeġ isem Malta, imma min biegħ l-isptarijiet ta' pajjiżna lill-barranin, u mhux talli ma tejjibx il-kura, imma talli morna lura. Le, mhux jien inħammeġ isem Malta, imma min jieħu somma flus mingħand is-sid ta' 17 Black. Le, mhux jien inħammeġ isem Malta, imma min bellagħha lin-nies li hemm bżonn Power Station ġdida, u minflok saret biex jgħaddu commissions illegali fil-kontijiet sigrieti. Le, mhux jien inħammeġ isem Malta, imma min ġab f'Malta bank korrott li xogħlu kien li jaħsel il-flus tan-nies f'Kastilja. Le, mhux jien inħammeġ isem Malta, imma min jhedded lill-ġurnalisti b'kawżi li jiswew miljuni ta' ewro, biex mingħalihom jagħlqulhom ħalqhom. Le, mhux jien inħammeġ isem Malta, imma dawk li suppost qegħdin f'kariga pubblika jservu lill-poplu Malti u Għawdxi, u minflok jaħdmu kuljum biex jgħattu l-ħmieġ tal-Gvern. Isem pajjiżna minn dawn in-nies tħammeġ, mhux minn min irid li jitnaddaf. Lil min tagħżel lill-ħalliel jew lil min ċempel lill-Pulizija? Jiġifieri jekk ħalliel jidħol f'dar u jisraqha, min ikun għamel ħażin? Il-ħalliel li seraq, jew il-ġar li ċempel lill-Pulizija biex jinqabad il-ħalliel? Inħalli f'idejkom biex twieġbu l-mistoqsija. Jien l-għażla tiegħi għamiltha. U iva, naqblu, Malta l-ewwel u qabel kollox. U għax inħobb lil Malta, se nibqa' niddefendi lil pajjiżi kullimkien: Malta, Għawdex, Brussell, Strasburgu u mad-dinja kollha. Ċert li ħafna Maltin, inkluż Laburisti ġenwini, bħali jagħżlu lil Malta u mhux lill-korrotti li serquha. .td_uid_3_60840c6fdf33c_rand.td-a-rec-img{text-align:left}.td_uid_3_60840c6fdf33c_rand.td-a-rec-img img{margin:0 auto 0 0}